b'\n_START_ARTICLE_\nPrivati karin\xc4\x97 kompanija\n_START_PARAGRAPH_\nPrivati karin\xc4\x97 kompanija, PKK (angl. Private military company, PMC) \xe2\x80\x93 privati kompanija, teikianti karines ir apsaugos paslaugas. Kompanij\xc5\xb3 personalas saugo eksploatuojamus naftos ir pana\xc5\xa1i\xc5\xb3 i\xc5\xa1tekli\xc5\xb3 telkinius, kompanijas, veikian\xc4\x8dias pavojinguose kra\xc5\xa1tuose (pvz., General Electric, kuri dalyvauja Irako atstatyme), saugo valdininkus ir kitus su vyriausyb\xc4\x97mis susijusius asmenis, valdo \xc5\xbevalgybinius l\xc4\x97ktuvus ir sraigtasparnius (pvz., vykdant plan\xc4\x85 \xe2\x80\x9eKolumbija\xe2\x80\x9c kovojant su kokaino gamyba Kolumbijoje).  PKK dirba pagal sutartis su kai kuri\xc5\xb3 valstybi\xc5\xb3 vyriausyb\xc4\x97mis, apmoko kari\xc5\xa1kius ir reorganizuoja ginkluot\xc4\x85sias paj\xc4\x97gas Nigerijoje, Bulgarijoje, Taivane, Pusiaujo Gvin\xc4\x97joje. PKK verslas dabar per metus duoda vir\xc5\xa1 100 mlrd. JAV doleri\xc5\xb3 pajam\xc5\xb3._NEWLINE_Piteris Singeris (Peter W. Singer), knygos \xe2\x80\x9eKorporacij\xc5\xb3 kariai: Priva\xc4\x8diosios karin\xc4\x97s industrijos i\xc5\xa1kilimas\xe2\x80\x9c (Corporate Warriors: The Rise of the Privatized Military Industry) ra\xc5\xa1\xc4\x97: \xe2\x80\x9eGeografiniu po\xc5\xbei\xc5\xabriu jos veikia daugiau kaip 50 skirting\xc5\xb3 \xc5\xa1ali\xc5\xb3. Jos veikia visuose \xc5\xbeemynuose, i\xc5\xa1skyrus Antarktid\xc4\x85.\xe2\x80\x9c Jis teigia, kad XX a. paskutin\xc4\xaf de\xc5\xa1imtmet\xc4\xaf proporcija buvo 50 kari\xc5\xa1ki\xc5\xb3 ir vienas kontraktininkas, o dabar proporcija yra 10 ir 1._NEWLINE_Pagal 2008 m. Nacionalin\xc4\x97s \xc5\xbevalgybos direktoriaus duomenis privat\xc5\xabs kontraktininkai sudaro iki 29% darbuotoj\xc5\xb3 JAV \xc5\xbevalgybos bendrijoje, kuriems i\xc5\xa1leid\xc5\xbeiama apie 49% personalo i\xc5\xa1laid\xc5\xb3.'